**Hand. 13:13/ 1 Pet. 5:13 / Kol. 4:11 / 2 Tim. 4:11**

**“Nog ŉ kans. Gee jy een? Wat doen jy met joune?”**

*Andries Burger, GK Pinetown, 1 September 2019*

Kinders **OPNEEM**

Julle het seker agtergekom dat ek graag ŉ Bybelboek of ŉ deel daarvan vat en dit dan in ŉ reeks deur preek.

Daar is verskeie redes daarvoor –

soos dat dit kontinuïteit gee vir ons om te sien hoe verskillende dele bymekaar aansluit.

Dit maak ook seker dat ek nie net fokus op dinge wat in my lewe en my kop aangaan nie maar die hele openbaring van God preek.

Omdat ek dit afwissel tussen die Ou en die Nuwe Testament help die reekse ook dat ons op die hele Bybel fokus en nie vashaak by die een of die ander nie.

In Augustus het ons klaargemaak met die reeks uit die eerste deel van Genesis voordat God vir Abram geroep het. Nou is dit tyd om weer uit die Nuwe Testament te werk.

Dankie vir verskeie voorstelle van watter boek ons nou moet vat. Ek het uiteindelik besluit op die Evangelie volgens Markus.

Uit die reekse van Rom. 7&8 en Efesiërs het ons baie deur Paulus geleer oor Jesus Christus. Nou gaan ons met Jesus se eie woorde en sy eie dade te doen kry.

My plan is nie om op alles in Markus te fokus nie – dan sou uit die 16 hoofstukke sowat 2 jaar besig wees met sowat 70 preke.

Daar sou niks verkeerd wees daarmee nie, maar ons is steeds mense en ek dink ons gaan moeg word.

My plan met die reeks is om sowat een preek uit elke hoofstuk te maak.

Die res kan ons los vir ŉ volgende rondte.

Voordat ons van volgende week af fokus op wat hy geskryf het, wil ek vandag begin deur eers na Markus self te kyk. Wat leer die Heilige Gees ons van die Evangelie deur die lewe van hierdie man? (Ons gaan verskillende tekste lees.)

Die eerste keer wat ons hom ontmoet is in Handelinge 12.

Daar lees ons dat Petrus gevang en in die tronk gestop is.

Die gelowiges het vir sy lewe gevrees want Herodes het Jakobus ŉ kort rukkie voor dit laat doodmaak. Ons lees dat die gemeente bymekaar gekom het om saam vir hom te bid.

ŉ Engel van die Here het gekom en vir Petrus bevry. Hy was eers verward en het gedink hy droom, maar in die straat buite die tronk het die engel toe weggegaan.

Dan lees ons v.11,12, *“11Toe dring dit tot Petrus deur wat met hom gebeur het en hy dink: nou besef ek eers regtig dat die Here sy engel gestuur het om my uit die hande van Herodes te red en van alles wat die Joodse volk van plan was om te doen. 12Met dié gedagte is hy na die huis van Maria, die moeder van Johannes wat ook Markus genoem is, waar baie gelowiges saam was om te bid.”*

Hierdie was natuurlik nie Jesus se ma Maria nie, maar ŉ ander een.

Ons sien dus twee dinge hier –

die *eerste* is dat Markus in ŉ gelowige gesin grootgeword het en reeds as ŉ jong man die evangelie geken het.

En die *tweede* is dat sy naam Johannes was – maar hulle het hom Markus genoem.

(Hulle het seker maar deurmekaar geraak met die baie Johannesse – soos Hanlie se familie met die baie Hennings – daarom dat ons ons jongste toe Hendrik genoem het, al is hy ook Henning gedoop.)

Ons lees weer van Markus wanneer hy vir Paulus en Barnabas vergesel,

Hand. 12:25, “*25Barnabas en Saulus het teruggekom nadat hulle hulle opdrag in Jerusalem uitgevoer het, en hulle het vir Johannes, wat ook Markus genoem is, met hulle saamgevat.**”*

Aan die begin van die eerste sendingreis lees ons in Hand. 13:4,5, *“ 4So is Barnabas en Saulus deur die Heilige Gees uitgestuur. Hulle het na Seleukië toe gegaan en daarvandaan na Siprus toe oorgevaar* ***5****en in Salamis aangekom.*

*Daar het hulle die woord van God in die Joodse sinagoges verkondig. Hulle het Johannes by hulle gehad om hulle te help.*

Hierdie jong man, wat ons as Markus ken, is saam Paulus en Barnabas op die eerste sendingreis.

Groot geword by ŉ gelowige ma en nou is hy deel van die pionierswerk in die kerk van die Here...

Jy sou verwag dat iemand soos hy die evangelie van Christus sou opskryf

sodat die kerk van al die eeue deur sy skryfwerk Jesus se woorde sou hoor, en sy optrede sou sien. Nie waar nie?

Of dalk nie, want daar is ŉ ander kant van hom wat eers later sou wys...

Van Salamis af het hulle deur die hele eiland gereis en die evangelie verkondig, in Pafos het selfs die goewerneur gelowig geword.

Toe is hulle per skip terug na die Griekse vasteland na die plek Perge.

En daar lees ons in Hand. 13:13, *“13Daar het Johannes hulle verlaat en na Jerusalem toe gegaan.”* Johannes, wat ook Markus genoem is.

Dit klink heel onskuldig totdat jy Paulus se reaksie daarop lees toe hulle die tweede sendingreis beplan in Hand. 15:36-40,

*“36'n Tydjie later het Paulus vir Barnabas gesê: “Kom ons gaan kyk hoe gaan dit met die gelowiges in al die stede waar ons die woord van die Here verkondig het.”*

*37Barnabas wou vir Johannes, wat ook Markus genoem is, met hulle saamneem.*

*38Maar Paulus het gedink dit is nie reg om die man saam te neem wat hulle in Pamfilië verlaat het en nie end-uit die werk saam met hulle gedoen het nie.*

*39Hieroor het hulle so skerp verskil dat hulle van mekaar geskei het.*

*Barnabas het toe vir Markus geneem en met 'n skip na Siprus toe vertrek.*

*40Paulus het vir Silas gekies en vertrek, nadat hulle deur die gelowiges aan die genade van die Here toevertrou is.*

Markus het hulle nie bloot verlaat in Perge nie, hy het hulle in die steek gelaat – meer nog, hy het sy roeping versaak, hy het uit die Here se sendingdiens gedros.

Dit was vir Paulus so belangrik dat hy en Barnabas se paaie daaroor uiteengaan.

Barnabas was Markus se oom (ons lees dit in Kolossense 4) en hy wil hom nog ŉ kans gee, maar Paulus kan hom net nie weer vertrou nie.

En verder lees ons van Markus niks... of so kon dit gewees het.

ŉ Jong man met sy hart op die regte plek, wat graag help en saamwerk –

maar wat nie enduit volhou nie, wat halfpad uitsak en terugdraai,

ŉ teleurstelling...

So gaan dit mos maar in die lewe, daar is baie mense soos Markus was.

Selfs ek is so, is jy dalk ook?

In groot ywer maak ek voornemens oor hoe ek die verkeerde dinge in my lewe gaan stopsit, voornemens van hoe ek die Here meer getrou gaan gehoorsaam en al meer soos Jesus gaan lewe...

In die begin gaan dit goed, maar nie lank nie dan glip dit en is ek maar weer wie ek was, staan ek nie meer so vas in my geloofslewe, in my gebedslewe as wat ek my voorgeneem het nie,

Op my eie voor God – ook maar ŉ teleurstelling...

Maar dit is nie hoe Markus se lewe aanhou verloop het nie.

Luister wat skryf dieselfde Paulus later van dieselfde Markus:

In sy brief aan die Kolossense, (4:10-11), ”*10Aristargos, wat hier saam met my gevange sit, stuur vir julle groete; ook Markus, die neef van Barnabas. Oor hom het julle reeds opdragte gekry: as hy daar by julle kom, moet julle hom gasvry ontvang. 11Verder stuur Jesus, wat ook Justus genoem word, groete. Hulle drie is die enigste Jode wat saam met my werk vir die koninkryk van God. Hulle is vir my 'n groot troos.*”

Markus is by Paulus as hy skryf,

Markus is een van die énigste Jode wat Paulus bystaan,

Markus is vir Paulus ŉ groot troos.

Ja dis dáái Markus, die droster neef van Barnabas waarvan die Kolossense sekerlik geweet het – *“ontvang hom met gasvryheid”*, skryf Paulus.

Nie meer ŉ droster nie maar ŉ getroue saam werker, ŉ groot troos.

Op ŉ later stadium skryf Paulus aan Timoteus in 2 Tim. 4:9-11,

”*9Probeer so gou moontlik na my toe kom, 10want Demas het die teenswoordige wêreld liefgekry en my verlaat en na Tessalonika vertrek. Kressens is na Galasië en Titus na Dalmasië toe. 11Net Lukas is by my. Gaan haal vir Markus en bring hom saam met jou, want hy kan my tot groot diens wees.”*

Net Lukas is nog by Paulus, *“gaan haal vir Markus en bring hom saam...”*

Ja, dáái Markus – bring hom wat hý kan vir my tot groot diens wees.

Wat het gebeur dat Markus so ŉ staatmaker geword het?

Die evangelie van Jesus Christus het met hom gebeur.

Dit is van Jesus wat Jesaja profeteer in Jes. 42:3, *”3'n Geknakte riet sal hy nie afbreek nie, 'n lamppit wat dof brand, sal hy nie uitdoof nie.”*

Christus herstel die eerste opgevoeterde gevolge van die sonde in elkeen wat in geloof hulle self en hulle eie pogings prysgee, om aan Hom alleen vas te gryp.

Dit is nie ons verlede wat bepaal wie ons is nie – al is dit hoe ’n verskriklike teleurstelling.

Al rook jou lewe soos ’n lamppit wat vol roet is, al is jou lewe geknak soos ’n riet na die vloedwater. In Jesus is daar ’n ander toekoms...

Presies daarvan is die lewe van Markus ŉ getuienis.

Nou moet jy eintlik vra waar kom ek daaraan – Is dit ek wat so dink of is dit die Bybel wat dit leer?

Dis wat die Bybel leer – daarvan is ek oortuig en ek sê graag hoekom ek so oortuig is.

Wanneer Petrus sy eerste brief afsluit in 1 Pet. 5:13 deur groete van die gemeente aan sy lesers oor te dra dan voeg hy by, “*asook Markus, my seun, stuur vir julle groete.”*

Petrus noem Markus, dáái Markus, sy “seun”.

Wat Petrus bedoel is dat Markus ŉ geestelike kind is van hom, wat uit sy bediening tot die lewe in geloof gekom het en in geloof gegroei het.

In daardie tyd saam Petrus het Markus keer-op-keer gehoor hoe Petrus die evangelie verkondig; keer-op-keer gehoor hoe hy van Jesus getuig – wat gebeur het, wat Jesus gesê het, wat Jesus gedoen het.

En dit wat hy by Petrus gehoor het, het hy ter harte geneem, en dit is wat hy het hy neergeskryf soos ons dit vandag ken as die “Evangelie volgens Markus”.

Dit staan nêrens dat dit Markus is wat die evangelie geskryf het nie maar dit is die getuienis reg van die begin af.

Ene Papias wat die biskop in Hierapolis was, het geskryf dat die Apostel Johannes gesê het

dat Markus nie vir Jesus self geken of saam met Hom rondgegaan het nie, maar dat hy saam Petrus was.

En verder dat hy noukeurig was om niks wat hy by Petrus gehoor het uit te laat nie, en om niks by te voeg wat hy nie by Petrus gehoor het nie.

ŉ Ander, ene Justin Martyr, het na die “Evangelie volgens Markus” verwys as Petrus se ‘memoires’ en nog ŉ ander,

Irenaus, het Markus ŉ “dissipel en interpreteerder” van Petrus genoem wat alles wat Petrus gepreek het neergeskryf het soos ons die evangelie vandag het.

Daai droster Markus is eerstens deur sy oom Barnabas onder die vlerk geneem wat hom nie verstoot het nie maar nader getrek het met nog ŉ kans.

Mettertyd het hy by Petrus gekom – en watter leermeester was Petrus nie vir iemand wat nie getrou was in sy roeping nie.

Petrus wat self die Here verloën het op die mees blatante manier denkbaar.

Maar Petrus wat Jesus se vergifnis en herstel ontvang het sodat hy met groot vrymoedigheid en met groot vrug weer sy roeping kon opneem.

By dáái Petrus kon dáái Markus dieselfde herstel van Jesus Christus hoor en ontvang om in Christus weer diensbaar te kon wees.

Is jy ook een van dáái wat so ŉ kans nodig het – ek weet ek is!

Luister mooi – Jesus sal nie ŉ geknakte riet soos ek en jy afbreek nie, Hy sal nie my en jou lamppit wat so dof brand uitblaas nie!

Hy gee ons nie net nog ŉ kans nie, Hy ís ons kans.

Hy het klaar gedoen wat ons moes, maar nie kon nie.

Hy het die sonde prys van ons teleurstelling volledig afbetaal!

Hy was in jou en in my plek, namens ons, volmaak voor sy Vader.

Hy en die Vader het die Heilige Gees gestuur wat nie net by ons is nie, maar ín ons –

in elkeen wat glo in Jesus Christus en sy goeie nuus, sy evangelie, vasgryp as die enigste absolute waarheid.

Dit is daardie Heilige Gees wat ons nie net deel laat kry aan Jesus se verdienste nie, maar wat ons ook verander om al meer soos Jesus te lewe;

sodat ons uit ons drostende teleurstelling oplig en herstel om as God se kinders weer van nuut af ons roeping te kan uitleef in gehoorsaamheid.

Hoe doen Hy dit? Hoe word jy vasgevang deur Christus?

Paulus skryf in 2 Kor. 3:18 dat die Heilige Gees dit doen terwyl ons vasgevang is in ons verwondering van Jesus –

wanneer ons vasgenael sit en luister na Hom, kyk na wat Hy doen;

wanneer Hy elke gedagte en woord en daad van jou lewe word.

Maar hoe kan ons dit doen vra iemand?

Deur in sy Woord te broei soos jy in die koudste nag onder ŉ kombers sal broei.

Om soos Markus keer-op-keer die evangelie te hoor; om dit te lees; daaroor na te dink; vir ander daarvan te vertel.

Om saam met die gemeente aan die lippe van Petrus te hang soos wat ons hom hoor getuig oor Jesus Christus in die woorde wat Markus vir ons opgeskryf het. (En moses, en Paulus, en Jesaja, en Petrus en al die ander skrywers van die boeke in die Bybel...)

En dan, as Jesus in ons gedoen het en aanhou doen wat Hy met Petrus gedoen het, en met Markus gedoen het.

Dan gebruik en roep God jou en my om daardie kans met ander te deel –

om ŉ Barnabas-hand uit te steek en weer ŉ kans te gee,

om ŉ Petrus-getuie en -leermeester te wees

van dáái Jesus Christus wat ons weer oplig uit die stof van teleurstelling en

ons herstel in ons roeping om sy getuies te wees en

om in gehoorsaamheid teen die sonde te stry en te oorwin.

Mag die Heilige Gees in jou en my werk om Jesus en sy Woord met ŉ passie te bly soek, op jou eie, saam jou gesin, maar ook saam met die gemeente.

Kom elke Sondag, kom elke Dinsdag – in Jesus is daar ŉ kans wat ons nie kan bekostig om verby te laat gaan nie.

Kom self en nooi ander wat ook so ŉ kans nodig het – netsoos ek en jy dit nodig het...

Amen